b'\n_START_ARTICLE_\n\xc3\x96ljyjatropa\n_START_SECTION_\nKuvaus\n_START_PARAGRAPH_\n\xc3\x96ljyjatropa voi kasvaa viisi metri\xc3\xa4 korkeaksi pensaaksi. Hedelm\xc3\xa4t sis\xc3\xa4lt\xc3\xa4v\xc3\xa4t kolme isoa siement\xc3\xa4.\n_START_SECTION_\nK\xc3\xa4ytt\xc3\xb6\n_START_PARAGRAPH_\n\xc3\x96ljyjatropaa on k\xc3\xa4ytetty viljelysten aitakasvina ja hyv\xc3\xa4n kuivuudenkest\xc3\xa4vyyden ansiosta est\xc3\xa4m\xc3\xa4\xc3\xa4n aavikoitumista. Siemenet sis\xc3\xa4lt\xc3\xa4v\xc3\xa4t \xc3\xb6ljy\xc3\xa4, josta on valmistettu saippuaa, tuhoel\xc3\xa4inten karkotetta sek\xc3\xa4 lamppu- ja moottori\xc3\xb6ljyj\xc3\xa4. \xc3\x96ljyst\xc3\xa4 saadaan jalostamalla my\xc3\xb6s biodieseli\xc3\xa4. \xc3\x96ljyjatropaa ei ole k\xc3\xa4ytetty elintarvikkeena myrkyllisyytens\xc3\xa4 vuoksi. Kasvi sis\xc3\xa4lt\xc3\xa4\xc3\xa4 muun muassa 2,3,5,6-tetrametyylipyratsiinia (TMPZ)._NEWLINE_Biopolttoaineeksi \xc3\xb6ljyjatropaa kasvatetaan muun muassa Meksikossa ja Intiassa. The Centre for Jatopha Promotion on valmis istuttamaan Intiassa 5\xc2\xa0000\xc2\xa0000\xc2\xa0000 jatropaa, joiden siemeni\xc3\xa4 k\xc3\xa4ytett\xc3\xa4isiin 2\xc2\xa0500\xc2\xa0000\xc2\xa0000 gallonan biopolttoainetuotantoon Rajasthanissa, Gujaratissa ja Madhya Pradeshissa. Suomen ulkoasiainministeri\xc3\xb6ll\xc3\xa4 on V\xc3\xa4li-Amerikassa hanke, joka tukee uusiutuvan energian tuotantoa ja muun muassa \xc3\xb6ljyjatropan tuotantoa. Air New Zealand kokeili \xc3\xb6ljyjatropasta valmistettua polttoainetta Boeing 747-300 -lentokoneella joulukuussa 2008.'